**Pályázat az ELTE TTK HÖK Rendezvényszervező biztosi tisztségére**

László Dávid vagyok, környezettan alapszakos hallgató. Székesfehérváron születtem, érettségiig ott is végeztem tanulmányaimat, egyetemi éveim alatt pedig főként a kollégiumot választottam az ingázással szemben, felismerve, hogy így sokkal több idő, illetve lehetőség adódik a közéletben való aktivitáshoz. A TTK-n kezdetben mentor, majd képviselő voltam. Ezek mellett a Környezettudományi Szakterület koordinátori tisztségét is betöltöttem másfél évig, mely idő alatt a tantervi háló átfogó reformja vette kezdetét – az új háló azóta is érvényben van kisebb változtatásokkal. Közben a kisebb rendezvények szervezés mellett a nagyobbakéba is bekapcsolódtam, majd egy évig a TTK szervező elnökhelyettese voltam.

**Motiváció**

Az utóbbi időben a karok autonómiája a rendezvényszervezésben épp úgy, mint egyéb területeken, jelentősen csökkent. Ezzel párhuzamosan esni kezdett a rendezvényszervezés iránt érdeklődő hallgatók köre is, mivel „nem volt szükség” rájuk a véleményük szerint. Várhatóan a rendezvényekre fordítható keretek is tovább csökkenhetnek majd.

A jelenlegi helyzet lehetőségeit kihasználva, és a fent leírtak tükrében fontosnak tartom az autonómia lehetőség szerinti leginkább helyreállítását, illetve tapasztalataimmal segíteni egy felépített gerinc mentén – a legkisebb színvonalcsökkenés mellett – a nagyrendezvények megszervezését, lebonyolítását.

**Tervek**

A jelenlegi rendezvényszervezési struktúrát talán nem kell részletesen bemutatni, tudjuk, hogy a nagyrendezvények eddig a Szolgáltatásszervező Kft vezetésével szerveződtek, fix, kötött partnerekkel, beszállítókkal, egész egyetemre vonatkozó globális szerződésekkel. Fontosnak tartanám, hogy a jelenlegi, sokszor drága partnerek helyett, szaktudásban azonos, árban viszont jóval olcsóbb társaikat preferáljuk, a rendezvények pedig egymásból építkezhessenek, függetlenedve ezzel a lehetséges anyagi támogatás mértékétől.

Az általam felállított fontossági sorrend szerencsére megegyezik a TTK HÖK rendezvényes megbeszélésén meghatározottal, így csak ismertetném: Gólyatáborok, Gólyabál, Gólyahajó, Nedves Est.

**Gólyatáborok:** Az egyetemmel szerződött, piaci szereplő bekapcsolódásával várhatóan jelentős mértékben drágulnának ezek a rendezvények. A ráfordítási költségek több esetben megduplázódhatnak, nem beszélve arról, hogy jelenleg is hatalmas csúszásban vannak egyes szervezési metódusok a vállalási feltételek hiánya miatti késésből adódóan. Ennek ellenére véleményem szerint a Gólyatáborok így, vagy úgy, de megszervezhetőek, lényegében a struktúrájukon már nem is lehet változtatni. Azonban egy kihasználatlan rész majdnem mindegyikben akad. Ez a vendéglátás. Központosítani szeretném a büféket, mivel eddig egy elenyésző összegen kívül soha nem kaptak a táborok az itt befolyó összegekből. A központosítással, akár fix összegben megállapodva, komoly támogatási többletre tehetnénk szert. Nem kizárva ezzel a saját dolgozóinkat, meghagyva saját rendszerünket kisebb átalakításokkal. Az itt keletkezett többletet nem bontanám táborokra, mivel a szervezésük ahogyan írtam eddig is ezen összeg nélkül valósult meg, hanem a Gólyabál támogatására fordítanám.

**Gólyahajó:** Bár fontossági sorrendben csak a 3. helyen áll, időben ez lenne a következő rendezvény. Jelenlegi információim alapján foglalás még nem történt egyetlen megfelelő kapacitású hajóra sem (ilyenből 3 van). Ezáltal valószínűleg már nem is lenne helyünk idén szeptemberben. Ehhez hozzáadva, hogy a Gólyahajó egyedüli szervezésben, öneltartó módon nem tud működni, egyértelműen az a válasz, hogy megszervezése rossz ötlet lenne, melynek további okaira később térek vissza.

Nem hagynám azonban program nélkül az elsőéveseket, Gólyanapot kapnának, melyet egy Gólya bulival zárnánk le, praktikusan a felújított KCSSK-ban. Ennek a költségvonzata alig fele lenne egy hajós rendezvényének, fellépővel és kiegészítő programokkal sikeres lehetne, nem beszélve a jóval olcsóbb jegyárakról.

A Gólyahajó és a Gólyabál között egy kis intermezzo-t szeretnék beiktatni.

A tavalyi évben a két rendezvényünk közül egyik sem lett kiemelkedő siker, nem döntöttünk látogató rekordokat (bár a bálon sörfogyási rekordot azért mégis). Ennek oka részben a csökkenő költségvetésekből adódó kisebb marketing, részben pedig az lehetett, hogy a két rendezvény egymáshoz rendkívül közeli időpontban, szinte azonos áron volt. Alkalmazkodnunk kell viszont a hallgatók kialakult „piaci igényeihez”. Sajnos kevesebb pénzből gazdálkodnak ők, és családjaik, így jobban meggondolják, két programon tudnak-e részt venni. Ennek az alkalmazkodásnak lenne fontos lépése a Gólyahajó Gólyabulivá való „zsugorítása”, mely színvonalban „csak” annyiban különbözik, hogy nincsen mellettünk két oldalt a Duna.

**Gólyabál:** A TTK a Bárczival közösen vezető szerepet tölt be az ELTE Gólyabáljai között. Tekintsünk csak akár a bál méreteire. 2 koncerthelyszín, 6 kiegészítő programhelyszín, 4-5 zenekar, olcsó jegyárak. Ez a szerepet szeretném megtartani, amennyiben lehetséges. A költségeken ehhez azonban több ponton kell faragnunk. Itt lenne lényeges a gólyatáborokból érkező jelentős többletforrás, illetve az, ha nem kötött partnerekkel kellene dolgoznunk, hanem magunk választhatnánk a szakembereinket. Amennyiben ez sem elég optimalizálás, a bál területét csökkenteném, és ezzel együtt a fellépő zenekarok számát is, mely a legnagyobb tétel a költségvetésben.

**Nedves Est:** A leginkább kétséges, hogy forrás maradhat-e rá, mivel akkora anyagi igényei vannak ennek a rendezvénynek, amelyek biztonságosan csak jelentősen nagy tőkével ellensúlyozhatóak. Bizonytalan dolgokba pedig a jelenlegi helyzetben nem szabad belemenni, ezért ha a helyzet úgy adódik, akár a rendezvény kicsinyítését is el tudnám képzelni, specializálva a TTK-s hallgatókra. Nem lenne olyan jó, de az élmény azt hiszem megmaradna.

**Zárszó**

Mint láthattátok ez a pályázat jórészt akcióterveket tartalmaz, melyek személyes tapasztalataimból, illetve a kialakult helyzetből – ismereteim szerint – adódnak. Ennek megfelelően a következő félévben nem a hatalmas újításokra összepontosítanánk, hanem a jelenlegi rendezvényeink megtartására, minél kisebb sérülésekkel. Közben szükséges lenne egy új rendezvényes csapat felállítása, melyből fél év alatt kapkodósan, de kinevelhető lenne egy új rendezvényes biztos, aki talán stabil háttérrel a háta mögött erősítheti meg rendezvényeinket.

Köszönöm, hogy elolvastad a pályázatomat, a kérdéseket szívesen fogadom.